בית הכנסת הגדול בירושלים, שם כיהן נפתלי הרשטיק כחזן ראשי במשך 30 שנה.בית הכנסת הגדול בירושלים, שם כיהן נפתלי הרשטיק כחזן ראשי במשך 30 שנה.
מכון ברודט לאמנות יהודית - המקום בו פועל מכון תל אביב לחזנות, בניהולו של הרשטיקמכון ברודט לאמנות יהודית - המקום בו פועל מכון תל אביב לחזנות (TACI), בניהולו של הרשטיק
**נפתלי הרץ הרשטיק** (נולד בשנת 1947) הוא חזן, מלחין ומנצח. המנהל האמנותי של מכון תל אביב לחזנות. לשעבר החזן הראשי בבית הכנסת הגדול בירושלים.

ביוגרפיה
--------

נולד בשלגוטריאן שבהונגריה, ובגיל חמש עלה עם משפחתו לישראל. בן למשפחת חזנים שהצמיחה בין השאר את אחיו חיים אליעזר הרשטיק ונתן, ואת בניו ואחייניו שרגא, נתנאל וישראל (שרוליק) הרשטיק. אביו משה מנחם הרשטיק שימש כחזן בבית הכנסת הגדול בהרצליה וכן בבית הכנסת הגדול בתל אביב.

הרשטיק הוא בעל השכלה תורנית, מוזיקלית וכללית. למד בישיבת היישוב החדש בתל אביב, בישיבת תפארת נתניה, בישיבת כפר חסידים, באוניברסיטת חיפה ובקולג' המלכותי למוזיקה בלונדון. למד חזנות אצל אביו ואצל החזנים משה קוסביצקי, לייב גלנץ ושלמה רביץ.

מילדות הוכר כילד פלא, ומגיל שש היה מופיע בקונצרטים רבים. מגיל 13 החל לשמש בחזנות במקומות רבים ברחבי העולם, ובגיל 16 כבר הוכר כחזן ידוע, ובנוסף שימש כמנצח על מקהלת אביו. מגיל 21 החל להופיע בבתי האופרה ולשיר אריות אופראיות בשפות שונות כגון: איטלקית, צרפתית, ספרדית ועוד.

היה החזן הראשי בבית הכנסת הגדול של עכו (עוד בתקופת לימודו בישיבת כפר חסידים), בבית הכנסת המרכזי הר הכרמל בחיפה, בבית הכנסת של רובע פינצ'לי בלונדון, בבית הכנסת בהיכל שלמה, ובבית הכנסת הגדול בירושלים, בו כיהן כחזן ראשי מיום הקמתו (1982) במשך שלושים שנה עד פרישתו (2008).

כיום, נפתלי הרשטיק עומד בראש "מכון תל אביב לחזנות" (TACI), מכון להכשרת חזנים, אשר תלמידיו מכהנים בקהילות נכבדות בארץ ובתפוצות. מדי שנה נוספים לשורות המכון מחזורים חדשים של חזנים מצליחים הודות לסגנון ההוראה האישי שלו, כיתות האמן וההרצאות הגדושות בידע ובניסיון רב שנים. בנוסף לכך, נפתלי הרשטיק משמש בחזנות בימים נוראים בבית הכנסת הכוראלי במוסקבה מאז פרישתו מבית הכנסת הגדול בירושלים.

ב-13 ביוני 2007 ניצח על קונצרט לכבודו של פרופסור אבי רביצקי, בביצוע מקהלת מכון ת"א לחזנות, בהשתתפות המעבד המוזיקלי והפסנתרן ריימונד גולדשטיין, ובהנחית המנהל האומנותי ד"ר מוטי פרידמן.

הופיע בקונצרטים רבים במקומות נחשבים ברחבי העולם, כגון בית האופרה של סידני, ובמקומות רבים נוספים.

עבד עם מקהלת רינת והוציא אתה שלושה אלבומים ("מסורת קניגסברג", "מסורת דנציג" ו"הימים הנוראים").

תיאור
-----

קול הטנור הדרמטי המלא והאיכותי של נפתלי הרשטיק יחד עם תרבות השירה הקלאסית ויכולת הביצוע שלו הפכו אותו לאמן ייחודי. הקלטותיו המגוונות הן בסגנון המזרח-אירופאי והן המערב-אירופאי מבוצעות בדייקנות מוזיקלית ואינטרפרטציה בעלת עומק והשראה.

במשך תקופת כהונתו בבית הכנסת הגדול בירושלים הלחין ועיבד עשרות מנגינות ורצ'יטטיבים לתפילות שנערכו שם (בשיתוף פעולה עם ריימונד גולדשטיין) למקהלת בית הכנסת (בניצוחו של אלי יפה) והתווה סגנון תפילה ייחודי המשלב את החזנות המסורתית על כל גווניה עם כיווני מוזיקה עדכניים, תוך הקפדה על פרשנות מדויקת ונאמנות למילה הכתובה ולנוסח התפילה. עד היום מקהלת בית הכנסת משתמשת במרבית ההלחנות והעיבודים של הרשטיק וגולדשטיין.

תחום מוזיקלי נוסף של הרשטיק הוא הניצוח. אחד ההישגים שלו הוא מקהלת המכון בהדרכתו ובניצוחו. המקהלה התפרסמה בזכות הצליל המיוחד שהוא מפיק ממנה והפרשנות המוזיקלית הניתנת למגוון היצירות הרחב המבוצע על ידה. איכות המקהלה על שלל סולניה הפך אותה למבוקשת והיא יוצאת תכופות לקונצרטים ברחבי תבל.

משפחתו
------

הרשטיק נשוי לאלקה לבית קליין ואב לשני בנים ושלוש בנות. מתגורר בשכונת רחביה בירושלים. שרגא הרשטיק, בנו הבכור של נפתלי, מלמד במכון תל אביב לחזנות בניהול אביו, ובנו הצעיר, המתגורר בניו-ג'רזי, הוא החזן הידוע נתנאל הרשטיק, חזן בית הכנסת של המפטון (לונג איילנד, ניו יורק). הרשטיק הוא קרוב משפחה של הרב שלמה דיכובסקי.

נכדו, שלמה זיכל, השתתף בעונה השנייה של תוכנית הריאליטי "בית ספר למוסיקה". הופיע עם סבו בעולם בתי הכנסת שבו שימש כחזן בימים הנוראים. שלמה אף השתתף בתוכנית שירה "הכוכבים של צה"ל" בהובלת עידן רייכל בעת שירותו הצבאי כלוחם בחטיבת כפיר.

מתלמידיו
--------

בין תלמידיו של נפתלי הרשטיק נמנים החזנים:

* שרגא הרשטיק - בנו של נפתלי, נמנה עם מצוות המורים במכון תל אביב לחזנות.
* נתנאל הרשטיק - בנו של נפתלי, חזן בית הכנסת של המפטון (The Hampton Synagogue) בלונג איילנד, ניו יורק.
* יצחק מאיר הלפגוט - החזן הראשי בבית הכנסת בפארק המזרחי (Park East Synagogue) בניו יורק.
* ליפא גלנץ - חזן בית הכנסת "בית ציון" (Beit Zion synagogue) במונטריאול.
* אברהם מרדכי ווקס - חזן בית הכנסת "שונה הלכות" בנתניה.
* ישראל רנד - החזן הראשי בבית הכנסת הגדול ברמת גן.
* גדעון צלרמאייר - החזן הראשי בבית הכנסת של קהילת "שער השמיים" (Congregation Shaar Hashomayim) במונטריאול.
* משה השל - החזן הראשי לשעבר בבית הכנסת ג'ונס ווד (John's Wood Synagogue) בלונדון.
* אברהם קישנבאום - החזן הראשי הנוכחי בבית הכנסת ג'ונס ווד (John's Wood Synagogue) בלונדון.
* שי אברמסון - החזן הראשי לצה"ל.
* צבי וייס - החזן הראשי הנוכחי בבית הכנסת הגדול בירושלים.
* עזי שוורץ - החזן הראשי בבית הכנסת פארק אבנו (Park Avenue Synagogue) בניו יורק.
* שמואל ברזילי - החזן הראשי בבית הכנסת הגדול בוינה.
* אברימי רוט - חזן וזמר חסידי.
* שמחה רוטנברג.

ועוד חזנים רבים וידועי שם המשמשים בחזנות במקומות רבים ברחבי העולם.

דיסקוגרפיה
----------

מבין התקליטים והדיסקים של נפתלי הרשטיק:

שמע ישראל (1975), סליחות (1984), תפילות מירושלים (1985), מסורת דנציג (1987), מסורת קניגסברג (1987), סליחות (1990), נפתלי הרשטיק - המיטב (1994), מקהלת בית הכנסת הגדול בירושלים (1997), קול תפילה (1997), ירושלים של תפילה (1997), המיטב בהופעה (2000), משפחה אחת (2003), שירי יוסל'ה (2003), דער חזן (2015), ועוד תקליטים רבים, בהם הוטבע קולו של נפתלי הרשטיק.

ספר בעריכתו
-----------

* **עלי עין: מחווה לעקיבא צימרמן בהגיעו ל-70 שנים**, מכון ת"א לחזנות, תל אביב, תשס"ז, 2006.

קישורים חיצוניים
----------------

ויקישיתוף מדיה וקבצים בנושא **נפתלי הרשטיק** בוויקישיתוף

* נפתלי הרשטיק, באתר אייטונס (באנגלית)
* נפתלי הרשטיק, דף שער בספרייה הלאומית
* מידע על הרשטיק, נפתלי, 1947- בקטלוג הספרייה הלאומית
* הקלטות של נפתלי הרשטיק(הקישור אינו פעיל) באתר מכון תל אביב לחזנות(הקישור אינו פעיל)
* התגעגעתי • החזן נפתלי הרשטיק הפתיע בקונצרט עם מונולוג מרטיט
* נפתלי הרשטיק באתר ארכיון מילקן למוזיקה יהודית (אנ') (באנגלית)

הערות שוליים
------------

1. ↑  נולד ב-1920 בבודפשט הונגריה. היה חזן שנתי בבית הכנסת קזניצי. לפניו שימש שם החזן אברהם כרמל. משה מנחם למד מוזיקה אצל דודו מרדכי. למד פיתוח קול בארץ ישראל אצל גברת זולדן. היה לו קול טנור שהוא הפך אותו לקול בריטון. לא הוציא תקליטים. את בניו חיים אליעזר ונפתלי דרבן שילמדו חזנות אולם את בנו הצעיר נתן, לא חפץ שילמד חזנות, אך גם נתן בסופו של דבר עוסק בחזנות, כשבמשך שנים שימש כחזן בבית הכנסת בוגרשוב בתל אביב. שלושת בניו עזרו לו כשהתפלל כחזן. קבור בבני ברק.
2. ↑  אתר הספרייה הלאומית, ערך: נפתלי הרשטיק

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007262790205171
* GND: 134957415
* ISNI: 0000 0000 6876 0963
* LCCN: n2005085527
* VIAF: 97422266
* WorldCat: lccn-n2005085527

 |